Vinstrimaðurinn Evo Morales tók við embætti forseta Bólivíu árið 2006 . Getty Evo Morales hefur sagt af sér sem forseti Bólivíu . Morales greindi frá afsögninni í sjónvarpsávarpi fyrr í kvöld . Yfirmaður bólivíska hersins hafði áður hvatt Morales til að segja af sér en mikil mótmæli hafa verið í landinu síðustu vikurnar eftir að alþjóðlegir eftirlitsaðilar settu út á framkvæmd forsetakosninganna í síðasta mánuði . Morales lýsti þar yfir sigri . Yfirlýsing Williams Kaliman , yfirmanns hersins , kom nokkrum klukkustundum eftir að Morales samþykkti að boðað yrði til nýrra kosninga í landinu . Formaður landskjörstjórnar Bólivíu hefur sömuleiðis sagt af sér , líkt og varaforsetinn Alvaro Garcia Linera . Fjölmargir héldu útá götur höfuðborgarinnar til að fagna eftir að Morales tilkynnti um afsögn sína . Eftirlitsaðilar á vegum Stofnunar amerískra ríkja sögðu ljóst úrslitum hafi verið hagrætt . Morales hefur þó hafnað því að hafa haft rangt við , en ásakanir fóru á flug eftir að hlé var gert á talningu atkvæði í heilan sólarhring . Niðurstaðan sem kynnt var var á þá leið að Morales hafi rétt svo hlotið nægilega mörg atkvæði til að sleppa við að haldið yrði önnur umferð í forsetakosningunum . Vinstrimaðurinn Morales tók við embætti forseta Bólivíu árið 2006 , en hann var fyrsti maðurinn af frumbyggjaættum til að gegna embættinu . Forseti Bólivíu tilkynnti í dag að boðað verði til nýrra kosninga í landinu eftir að alþjóðlegir eftirlitsaðilar drógu framkvæmd kosninganna í efa .